กองทุนลุ้นนโยบายรัฐเล็งหุ้นการเมืองหนุน
ผู้จัดการกองทุนขยับพอร์ตเล่นหุ้นได้ประโยชน์การเมือง
18 ส.ค. 2554

ผู้จัดการกองทุนขยับพอร์ตเล่นหุ้นได้ประโยชน์การเมือง 
ทาร์เก็ตฟันด์ พาเหรดปิดกอง เอ็มเอฟซียูโอบี กำไรเข้าเป้า 7% 
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า บริษัทได้จัดพอร์ตลงทุนโดยพิจารณาลงทุนหุ้นที่ได้รับผลประโยชน์จากนโยบายของรัฐบาลใหม่ เพื่อสร้างโอกาสในการหาผลตอบแทนไปตามสถานการณ์ปัจจุบัน
“เราจะดูรายนโยบาย เช่น มาตรการปรับเพิ่มเงินเดือนน่าจะทำให้กลุ่มที่จับลูกค้ารายย่อยได้ประโยชน์ เช่น หุ้นบันเทิง พาณิชย์ เป็นต้น หรือหากออกมาตรการกระตุ้นการซื้อบ้านออกมากลุ่มสังหาริมทรัพย์ได้ประโยชน์ และกลุ่มธนาคารพาณิชย์ น่าจะได้ประโยชน์จากนโยบายกระตุ้นเศรษฐกิจ” นายศุภกร กล่าว
อย่างไรก็ตาม แนะนำให้นักลงทุนกระจายการลงทุนออกไปต่างประเทศด้วย เช่น ตลาดหุ้นจีนและอินเดีย 
นายวนา พูลผล ประธานเจ้าหน้าที่บริหาร บลจ. ยูโอบี กล่าวว่า กองทุนเปิด ยูโอบี ซุปเปอร์ สไตรค์ 5 (UOBSS5) มีผลตอบแทนตามเป้าหมายที่ตั้งไว้ 7% สามารถปิดกองทุนภายในเวลา 1 เดือน 27 วัน 
น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า กองทุนเปิดเอ็มเอฟซี สปอท 7 ซีรีส์ 2 (SPOT 7S2) มีผลตอบแทนตามเป้าหมายที่ตั้งไว้ 7% สามารถปิดกองทุนภายในเวลา 1 เดือน 6 วัน